32000R1670
L 193/10
JURNALUL OFÍCIAL AL UNIUNII EUROPENE
REGULAMENTUL (CE) NR. 1670/2000 AL CONSILIULUI
din 20 iulie 2000
de modificare a Regulamentului (CE) nr. 1255/1999 privind organizarea comună a pieței în sectorul laptelui și produselor lactate
COMISIA COMUNITĂȚILOR EUROPENE,
având în vedere Tratatul de instituire a Comunității Europene, în special articolele 36 și 37,
având în vedere propunerea Comisiei (1),
având în vedere avizul Parlamentului European (2),
având în vedere avizul Comitetului Economic și Social (3),
după consultarea Comitetului Regiunilor,
întrucât:
(1)
Articolul 14 din Regulamentul (CE) nr. 1255/1999 (4) al Consiliului prevede acordarea de ajutoare comunitare pentru furnizarea anumitor tipuri de lapte și produse lactate elevilor din instituțiile de învățământ, obiectivul declarat al acestora fiind stimularea consumului de lapte de către tineri. O evaluare a acestei măsuri a arătat că programul de distribuire a laptelui în instituțiile de învățământ are un impact, fie el și limitat, asupra echilibrului pieței produselor lactate. Evaluarea subliniază, de asemenea, faptul că, dacă această măsură ar fi retrasă și sarcina furnizării laptelui subvenționat copiilor din școli ar reveni în consecință statelor membre, disponibilitatea și, prin urmare, consumul de produse lactate în instituțiile de învățământ ar scădea și mai mult. De aceea, continuarea măsurii respective este conformă cu obiectivele politicii agricole comune, chiar dacă cu un nivel redus al ajutoarelor comunitare.
(2)
Statele membre ar trebui, de asemenea, să poată completa ajutorul comunitar cu o contribuție națională, dacă este cazul, prin intermediul unei taxe impuse sectorului produselor lactate,
ADOPTĂ PREZENTUL REGULAMENT:
Articolul 1
Alineatele (2) și (3) din articolul 14 din Regulamentul (CE) nr. 1255/1999 se înlocuiesc cu următoarele:
„(2) Pe lângă ajutorul comunitar, statele membre pot acorda ajutoare naționale pentru furnizarea produselor menționate în alineatul (1) elevilor din instituțiile de învățământ. Statele membre pot finanța ajutoarele naționale prin intermediul unei taxe în sectorul produselor lactate sau prin orice altă contribuție din sectorul produselor lactate.
(3) În cazul laptelui integral, ajutorul comunitar reprezintă 75 % din prețul orientativ al laptelui. În cazul celorlalte produse lactate, sumele ajutorului se stabilesc ținând cont de componentele din lapte ale produselor respective.”
Articolul 2
Prezentul regulament intră în vigoare la data publicării în Jurnalul Oficial al Comunităților Europene.
Se aplică de la 1 ianuarie 2001.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 20 iulie 2000.